Diomande mister Bulgaria-kampen: Stabæk-fysioterapaut: – Må et mirakel til
Det er dårlige nyheter for Per-Mathias Høgmo som må lete etter andre alternativer på spissplass i den viktige EM-kvalifiseringsuken. Norge gjester Bulgaria førstkommende torsdag, mens Kroatia kommer til Ullevaal søndag om en uke. Stabæks Diomande fikk en smell forrige helg, og sto over søndagens hjemmekamp mot Odd. Oslo-gutten er mest sannsynlig ikke med på flyet til Bulgaria. – Det må et mirakel til for at det skal skje, sier Fredrik Birkemo, fysioterapeut i Stabæk, til VG søndag kveld.– Det er tvilsomt at han vil være aktuell. Det er ikke medisinsk forsvarlig, slik det ser ut nå, legger han til. Birkemo presiserer at «Dio» gjør fremskritt, og at situasjonen kan endres fra dag til dag, men torsdagens Bulgaria-kamp henger i en syltynn tråd. – Man kan jo håpe at det skjer et mirakel, men jeg tror ikke det. Så får vi heller se når landslaget er tilbake i Norge på fredag, om han kanskje kan være tilbake til Kroatia-kampen, sier fysioterapauten. Begge kampene går uansett uten Bournemouth-spiss Joshua King. – Jeg må dessverre melde forfall, sier King til VG søndag ettermiddag. – Selfølgelig håpet jeg på å bli klar, men jeg ødela noe i West Ham-kampen, og jeg måtte gå av med noe jeg bare trodde var litt stivhet. Jeg prøvde å trene på fredag, og jeg merket da at jeg må få orden på det i stedet for å dra på samling, når jeg ikke kan sprinte, forklarer han videre.23-åringen ble skadet i 4-3-seieren borte mot West Ham forrige helg og har siden slitt med låret. Han var ikke i troppen da Bournemouth spilte 1-1 mot Leicester i går. – Landslaget er i gode hender med både Adama Diomande og Jo Inge Berget som er i kjempeform, så jeg får sitte her i sofakroken hjemme og følge spent med på de to viktige kampene, fortsetter King. Men det er altså ikke så enkelt. PS: Malmös Jo Inge Berget og RBK-toppscorer Alexander Søderlund er andre spissalternativer i den norske troppen.
Stabæk-spiss Adama Diomande (25) er svært trolig uaktuell for landskampen mot Bulgaria torsdag. Joshua King (23) har også meldt forfall.